**Cascada**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ea vine în zilele-n care

Cascada își varsă-n tumult

Noianul de ape-n vâltoare.

Ea vine și vine demult.

De unde? – pădurea nu știe,

Nici stâncile vechi ce păzesc

O salcie verde, mlădie,

Sub care se-așază, firesc.

Privesc silueta-i divină

Și-aș vrea … o, ce mult mi-aș dori

Ca brațele mele s-o țină

Aproape, de zbor a-i servi,

S-o poarte în lumi de lumină

Pe căi ce-i vor fi de neșters

În anii în care, deplină,

Iubirea-i va fi univers.

Ea cântă. Cascada-și oprește

Întregul vacarm. O ascult.

Ea cântă, iar sufletu-mi crește,

Și crește, și crește prea mult.